**UPUTSTVO ZA PRIJAVLJIVANJE NA KONKURS**

**Cilj Konkursa**

Konkurs za dodelu bespovratnih sredstava u vidu obuke za zanimanja i opreme za pokretanje/razvoj biznisa namenjen je svim zainteresovanim licima starijim od 18 godina koji ispunjavaju uslove propisane Konkursom. Cilj konkursa je da ranjivim grupama stanovništva u jugoistočnoj Srbiji omogući da prepoznaju mogućnosti za socijalno-ekonomsku inkluziju u svojim regionima i imaju kritički pogled na perspektive emigracije u zapadne zemlje. Jedan od očekivanih rezultata projekta je stvaranje novih mogućnosti za zapošljavanje za povratnike-ce i ugrožene građane i građanke u jugoistočnoj Srbiji koji realizujemo ovim Konkursom.

**Informacije o Konkursu**

Konkurs za dodelu bespovratnih sredstava u vidu opreme i programa obuke se realizuje u okviru projekta „ *Nove ekonomske mogućnosti za povratnike i vulnerabilne kategorije građana u južnoj i istočnoj Srbiji “* koji finansira Nemačko ministarstvo za ekonomsku saradnju i razvoj (BMZ) i Crkva Isusa Hrista svetaca poslednjih dana (LDS), a sprovode ga CARE Internacional, ENECA iz Niša i NEXUS iz Vranja.

Konkurs se objavljuje u sledećim okruzima: Pčinjski, Jablanički, Nišavski, Pirotski, Borski i Zaječarski.

**Predmet Konkursa**

Konkurs se objavljuje za dve vrste podrške:

**A)  bespovratna sredstva u vidu opreme za pokretanje/razvoj biznisa**

**B)  obuke za zanimanja u cilju sticanja znanja i veština za određeni posao**

Potencijalni korisnici mogu podneti prijave za jednu ili obe vrste podrške.

A) Bespovratna sredstva za pokretanje/razvoj sopstvenog biznisa biće dodeljena isključivo u vidu opreme/mašina i alata, i to:

* 50 paketa pomoći u protivvrednosti od **1500 eur**  za samozapošljavanje

i

* 50 paketa pomoći u protivvrednosti od **3600 eur** za razvoj biznisa uz obavezu otvaranja dva nova radna mesta (samozapošljavanje i zapošljavanje jednog radnika ili zapošljavanje dva radnika, ukoliko se radi o razvoju postojećeg biznisa).

Obe vrste podrška ne isključuju i druge vrste podrške za samozapošljavanje (na pr. podršku Nacionalne službe zapošljavanja).

Kroz projekat će biti obezbeđeni treninzi za razvoj biznis plana.

**Kroz projekat se neće nabavljati ni dodeljivati: polovna oprema, stoka i repromaterijal, kao ni oprema za trgovinske objekte-prodavnice.**

B) Programi obuke u vidu kurseva za zanimanja će biti organizovani za 360 lica (korisnici grantova, njihovi članovi domaćinstva uključeni u porodični biznis i zaposleni). Programi obuke će se organizovati za korisnike iz okruga obuhvaćenih projektom tj. u opštinama u kojima ima najviše zainteresovanih korisnika sa prijavljenim prebivalištem.

**Ciljna grupa**

Ciljna grupa projekta su svi zainteresovani stariji od 18 godina sa teritorija opština u Pčinjskom, Jablaničkom, Nišavskom, Pirotskom, Borskom i Zaječarskom okrugu koji ispunjavaju propisane uslove za prijavljivanje. Prednost pri izboru korisnika projekta imaće kandidati iz grupe povratnika po Sporazumu o readmisiji, potencijalni migranti, pripadnici nacionalnih manjina, osobe ispod 35 godina starosti i nezaposlene žene.

**Uslovi za prijavljivanje na Konkurs**

A) *Podnosilac prijave na Konkurs za dodelu bespovratnih sredstava za pokretanje/razvoj biznisa treba da ispuni sledeće uslove:*

* da je stariji-a od 18 godina;
* da nije bio-la podržan bespovratnim sredstvima za istu opremu/mašine/alat za koje konkuriše u ovom pozivu;
* za povratnike po Sporazumu o readmisiji: da poseduje putni list ili dokumentaciju kojom dokazuje da je povratnik po Sporazumu o readmisiji;

B) *Podnosilac prijave na Konkurs za programe obuke treba da ispuni sledeće uslove:*

* da je stariji-a od 18 godina;
* da ima završeno osnovno obrazovanje;
* za povratnike po Sporazumu o readmisiji: da poseduje i dostavi fotokopiju putnog lista ili dokumentaciju kojom dokazuje da je povratnik po Sporazumu o readmisiji;

**Kriterijumi za izbor korisnika projekta**

Širi izbor korisnika za dodelu bespovratnih sredstava za pokretanje/razvoj biznisa će biti obavljen na osnovu definisanih kriterijuma i izveštaja sa terenskih poseta potencijalnim korisnicima. Ocenjivaće se:

1. Valjanost poslovne ideje;
2. Kapaciteti za upravljanje biznisom (veštine/obrazovanje, iskustvo, spremnost);
3. Izvodljivost poslovne ideje (kapacitet, potrebna sredstva, okruženje);
4. Usklađenost sa ciljevima i priorotetima konkursa:
   * Poslovna ideja podržava povratnike
   * Poslovna ideja podržava mlade
   * Poslovna ideja podržava žene
   * Poslovna ideja podržava pripadnike nacionalnih manjina
   * Poslovna ideja podržava ostale ugrožene kategorije otvaranjem novih radnih mesta

Prednost na Konkursu davaće se kandidatima-kandidatkinjama u odnosu na sledeće kriterijume:

* Podnosilac prijave je povratnik/pripadnik porodice povratnika po Sporazumu o readmisiji
* Podnosilac prijave je potencijalni migrant/iskazao nameru da emigrira u potrazi za poslom-zaposlenjem
* Starosna dob podnosioca prijave;
* Pol podnosioca prijave;
* Podnosilac prijave spada u kategoriju nacionalne manjine

Postupak za dodelu bespovratne pomoći i programa obuka vodi projektna **Komisija za selekciju**.

**Potrebna dokumenta koja se podnose uz prijavu**

A) *Podnosilac prijave za dodelu bespovratnih sredstava za pokretanje/razvoj biznisa dostavlja sledeće dokaze / dokumente uz prijavu:*

1. Fotokopiju lične karte za podnosioca prijave;
2. Pristanak na obradu podataka o ličnosti;
3. Poželjno je dostaviti fotokopiju dokaza o završenom obrazovanju/zanatu/kursevima /obukama ili potvrdu prethodnog poslodavca, kao dokaz da Podnosilac prijave ima potrebno znanje, veštine i iskustvo za pokretanje/ razvoj biznisa za koji je podneo prijavu;
4. **Povratnici po Sporazumu o readmisiji** - Fotokopiju putnog lista ili dokumentaciju kojom dokazuje da je povratnik po Sporazumu o readmisiji;

B) *Podnosilac prijave za programe obuke za sticanje znanja i veština dostavlja sledeće dokaze/dokumente:*

1. Fotokopiju lične karte za podnosioca prijave;
2. Pristanak na obradu podataka o ličnosti;
3. Poželjno je dostaviti fotokopiju dokaza o završenom obrazovanju/zanatu/kursevima /obukama ili potvrdu prethodnog poslodavca, kao dokaz da Podnosilac prijave ima potrebno znanje, veštine i iskustvo za pokretanje/ razvoj biznisa za koji je podneo prijavu;
4. Dokaz o završenom osnovnom obrazovanju
5. **Povratnici po Sporazumu o readmisiji** - Fotokopiju putnog lista ili dokumentaciju kojom dokazuje da je povratnik po Sporazumu o readmisiji;

*CARE, NEXUS i ENECA zadržavaju pravo da podnosiocima prijava traže originalna dokumenta radi provere iznetih tvrdnji kao i druge neophodne dokaze radi utvrđivanja činjenica i okolnosti potrebnih za donošenje pravilne i zakonite odluke.*

**Način prijavljivanja na Konkurs i administrativni uslovi**

Podnosilac prijave može podneti samo jednu prijavu za dodelu bespovratnih sredstava.

Podnosilac prijave se može prijaviti za jednu, ili obe vrste podrške u okviru Konkursa.

Podnosioci prijave moraju ispuniti administrativne uslove poziva:

* prijava dostavljena u skladu sa uputstvima datim u tekstu poziva;
* obrazac za prijavu mora da bude popunjen na srpskom jeziku i da sadrži tačne podatke;
* u potpunosti popunjen i potpisan obrazac za prijavu (obrazac mora sadržati odgovore na sva pitanja; ukoliko je potrebno još prostora za odgovore, mogu se dodati strane);
* dostavljena potrebna dokumenta;
* potpisan pristanak na obradu podataka o ličnosti.

Samo prijave koje budu ispunjavale administrative uslove ući će u dalju proceduru.

Informativni sastanci na kojima će predstavnici organizacija ENECA i NEXUS odgovarati na pitanja zainteresovanih podnosioca prijava održaće se u opštinama gore navedenih okruga, nakon objavljivanja poziva za podnošnje prijava. Tačan datum, vreme i mesto održavanja informativnih sastanaka će biti objavljeni na web stranicama organizacija NEXUS i ENECA, kao i na web stranicama institucija i organizacija u opštinama/gradovima podržanih okruga.

Prijave za Konkurs sa pratećom dokumentacijojm se mogu preuzeti na sledećim web stranicama i lokacijama:

* [www.eneca.org.rs](http://www.eneca.org.rs) , ENECA Nade Tomić 16/1, 18000 Niš
* [www.nexusvranje.com](http://www.nexusvranje.com) , NEXUS Nemanjina 21, 17501 Vranje

Prijave i prateća dokumentacija se do predviđenog roka dostavljaju:

a) poštom na adresu organizacije **ENECA – Poštanski fah 85, 18106 Niš** u zatvorenoj koverti sa napomenom: “*Prijava na konkurs za sredstva za pokretanje biznisa”* ili “*Prijava na konkurs za obuke”* ili

b) elektrorski na sledeći e-mail: [**office@eneca.org.rs**](mailto:office@eneca.org.rs)**,** sa naslovom: “*Prijava na konkurs za sredstva za pokretanje biznisa*” ili “*Prijava na konkurs za obuke*”.

Rok za podnošenje prijava **je 15.6.2021. u 16:00 časova.** Prijave koje budu pristigle nakon predviđenog roka kao i nepotpune prijave (sa nepotpunom pratećom dokumentacijom) neće se razmatrati.

Rezultati Konkursa i lista izabranih korisnika projekta biće objavljeni na web stranicama organizacija koje realizuju projekat.